Ballettguttene

Ballettguttene er en norsk dokumentarfilm, regissert av Kenneth Slotterøy Elvebakk, produsert av Carsten Ringdal Aanonsen i Indie Film i Oslo (2014) i co-produksjon med NRK. Filmen finnes både som kino- (75 min) og tv-film (59 min.). Ballettguttene hadde kinopremiere i London 9. september 2014. Filmen fikk flere 5-ere og mange gode kritikker, da den ble satt opp på kino i Norge 17. april 2015. Ballettguttene ble første gang vist i Norge 22. mars 2014 på Eurodok i Oslo og så på NRK1 5. august 2014. 

Filmen følger hovedpersonene Lukas Bjørneboe Brændsrød, Syvert Lorenz Garcia og Torgeir Lund i fire år. Alle befinner seg i starten av ballettkarrieren og danser ved Ballettskolen ved Den Norske Opera & Ballett i Oslo. Guttene deltar på internasjonale ballettkonkurranser i Frankrike og Sverige. For å sikre karrieren er det viktigste av alt å komme inn på ballettlinjen ved Kunsthøgskolen i Oslo. Filmen skildrer et sterkt vennskap mellom guttene og deres ambisjoner og drømmer om å bli profesjonelle dansere. Mye endrer seg når en av guttene drar på audition til Royal Ballet School i London.  

Musikken er komponert av Henrik Skram og fremført av F.A.M.E.'S prosjekt, Macedonian Radio Symphonic Orchestra. Den moderne musikken er skrevet av Goran Obad. Mye av handlingen foregår på Ballettskolen på Den Norske Opera & Ballett, Kunsthøgskolen i Oslo, Ruseløkka skole og The Royal Ballet School i London. Filmen er filmet av Torstein Nodland, Kenneth Elvebakk og Svend Even Hærra og klippet av Christoffer Heie.

Produksjonen ble støttet av Norsk filminstitutt, NRK, Fritt ord, Norsk kulturråd, Fond for lyd og bilde og Barne-, likestillings- og inkluderingsdepartementet.      

Filmen er solgt til over 20 land, vist på 54 internasjonale filmfestivaler og vunnet flere filmpriser. Filmen er satt opp på kino i Frankrike (Dancers), England (Ballet Boys), Japan, Russland, Taiwan, Sør-Korea og Hongkong. En kortere versjon av filmen er vist på NRK, SVT, DR, YLE, portugisiske RTP, japanske NHK BS1 og kanadiske TVO. Ballettguttene er gitt ut på DVD i flere land, blant annet i USA. Ballettguttene distribueres internasjonalt av det Paris-baserte selskapet Wide House, og filmen fikk mange gode anmeldelser både i Norge og utlandet.

 Priser og nominasjoner  
 2015 – Vinner av publikumsprisen, TIFFJunior, Tromsø
 2015 – Vinner av Gullrutens fagpris for beste originale musikk, komponert av Henrik Skram
 2015 – Vinner av beste dokumentar, The International Festival of Films on Art, Montréal
 2015 – Nominert for beste originale musikk til en dokumentarfilm, komponert av Henrik Skram, International Film Music Critics Association Award, IFMCA
 2014 – Vinner av beste ungdomsfilm (For Tomorrow award) på Oulu International Children's and Youth Film Festival
 2014 – Nominert til beste dokumentarfilm, São Paulo International Film Festival
 2014 – Nominert til SOS Kinderdörfer weltweit, DOK.fest i München
 2014 – Vinner av Children's Jury 2nd Prize (Documentary Feature Film) på Chicago International Children's Film Festival
 2014 – Official Selection - DOC U Competition - IDFA
 Referanser 

 Eksterne lenker 


Kategori:Norske dokumentarfilmer
Kategori:Dokumentarfilmer fra 2010-årene
Kategori:TV-program med vinnere av Gullrutens fagpris
Kategori:Ballett